**ΟΔΗΓΙΕΣ ΣΥΜΠΛΗΡΩΣΗΣ ΚΑΙ ΥΠΟΒΟΛΗΣ ΑΙΤΗΣΗΣ ΑΠΟ ΙΔΙΩΤΕΣ (ΦΥΣΙΚΑ ή ΝΟΜΙΚΑ ΠΡΟΣΩΠΑ) ΓΙΑ ΕΞΩΔΙΚΗ ΑΝΑΓΝΩΡΙΣΗ ΑΠΑΙΤΗΣΕΩΝ ΄Η ΣΥΜΒΙΒΑΣΤΙΚΗ ΕΠΙΛΥΣΗ ΔΙΑΦΟΡΑΣ**

**Η οριστικά υποβαλλόμενη αίτηση επέχει θέση υπεύθυνης δήλωσης του άρθρου 8 του ν. 1599/1986 (ΦΕΚ Α’ 75) από εκείνον που την υποβάλλει, ως προς την ακρίβεια των στοιχείων που αναγράφονται σε αυτήν καθώς και ως προς τη γνησιότητα των επισυναπτόμενων εγγράφων που τη συνοδεύουν.**

1. Μετά την είσοδό σας στην πλατφόρμα μέσω της Γ.Γ.Π.Σ. (με τους προσωπικούς κωδικούς taxisnet) ή μέσω της Εθνικής Πύλης Δημόσιας Διοίκησης Ermis (με τους προσωπικούς κωδικούς Ermis), επιλέξτε την κατηγορία της αίτησης που θέλετε να υποβάλετε. Με την επιλογή αυτή, εμφανίζεται η ηλεκτρονική φόρμα της αίτησης, καθώς και τα αντίστοιχα πεδία της.

2. Στα ακόλουθα πεδία εμφανίζονται συμπληρωμένα τα στοιχεία σας, όπως έχουν καταχωρισθεί στα βασικά στοιχεία Μητρώου (ιδίως ΑΦΜ, όνομα, επώνυμο, όνομα πατρός, όνομα μητρός), και τηρούνται, κατά περίπτωση, στο μητρώο taxinet ή στην Εθνική Πύλη Δημόσιας Διοίκησης Ermis.

3. Συμπληρώστε τα πεδία της αίτησης που σας αφορούν. Η συμπλήρωση των πεδίων που φέρουν αστερίσκο είναι υποχρεωτική. Μπορείτε, επιπλέον, να επισυνάπτετε στην αίτησή σας κάθε έγγραφο το οποίο, κατά την κρίση σας, υποστηρίζει τους ισχυρισμούς σας, μέσω της συμπλήρωσης του αντίστοιχου πεδίου «Συνημμένα έγγραφα» (αποδεκτοί τύποι αρχείου pdf ή word).

4. Μπορείτε να αποθηκεύσετε προσωρινά την αίτηση πατώντας το εικονίδιο της προσωρινής υποβολής: «Προσωρινή Υποβολή». Η προσωρινά αποθηκευμένη αίτηση επιδέχεται διορθώσεις -τροποποιήσεις, ως προς τα συμπληρωμένα πεδία, όσες φορές το επιθυμείτε, μέχρι την οριστική υποβολή της.

5. Βεβαιωθείτε ότι έχετε συμπληρώσει σωστά την αίτηση και αποθηκεύστε την οριστικά~~,~~ πατώντας το εικονίδιο της οριστικής υποβολής: «Οριστική Υποβολή». Με την οριστική υποβολή, σας γνωστοποιείται ο αριθμός ηλεκτρονικού πρωτοκόλλου της αίτησης. Η οριστικά υποβληθείσα αίτηση δεν τροποποιείται. Εάν διαπιστώσετε ότι έχετε συμπληρώσει λάθος την οριστική σας αίτηση, πρέπει να συμπληρώσετε και να υποβάλετε νέα αίτηση. Σε αυτή την περίπτωση, σας εφιστούμε την προσοχή, ώστε με τη νέα αίτηση να ζητήσετε να μη ληφθεί υπόψη η εσφαλμένη αίτηση.

6. Πατήστε το εικονίδιο «Αναζήτηση», για την πρόσβαση σε προσωρινά ή οριστικά αποθηκευμένες αιτήσεις σας.

7. Εάν επιθυμείτε να ανακτήσετε ή να αποθηκεύσετε ή να εκτυπώσετε την ηλεκτρονική σας αίτηση καθώς και τα δικαιολογητικά αυτής, μετά την οριστική υποβολή της, πατήστε το εικονίδιο «Αντίγραφο Υποβληθέντος Αιτήματος» μέσα από τα «Στοιχεία Αιτήματος».